A svédek Viktóriát akarják a trónon látni
Egy közvélemény-kutatás szerint a svédek nagy többsége szívesen látná, ha XVI. Károly Gusztáv svéd király lemondana a trónról lánya, Viktória trónörökös javára.
A hétvégén közreadott felmérés szerint a lakosság 63 százaléka látná szívesen Viktóriát a trónon a 64 éves Károly Gusztáv halála előtt. A megkérdezettek 15 százaléka “a lehető leghamarabb” lemondásra szólítja az uralkodót, 27 százalékuk szerint ennek “még öt éven belül” célszerű volna bekövetkeznie, további 21 százalék pedig tíz éven belül várja a “váltást”. Mindössze harminc százalék pártolná, ha a jelenlegi király a helyén maradna élete fogytáig.

Az eredményeket éppen az 1973 óta uralkodó Károly Gusztáv szokásos karácsonyi üzenetével egyidőben hozták nyilvánosságra, és jól tükrözik az utóbbi időkben a Bernadotte-házról kialakult negatív véleményt. A királyi család ugyanis ebben az évben számos botránnyal – Károly Gusztáv házasságon kívüli kapcsolatávan, Magdolna hercegnő szakításával, Viktória luxusnászútjával – került a bulvárlapok címoldalára.

Noha az utóbbi években megerősödött a svédek között a köztársaságot követelők száma is, a többség még mindig ragaszkodik a monarchiához. A friss kutatás szerint 74 százalékuk ezt találja a megfelelő államformának.

A király azonban megsínyli, hogy lánya, a frissházas Viktória sokkal népszerűbb nála: míg a trónörökös 56 százalékban, addig maga az uralkodó csak 8 százalékban kedvelt az északi országban.
Szórakozás